**Digimon Story: Cyber Sleuth** (ביפנית: **デジモンストーリー　サイバースルゥース**) הוא משחק תפקידים ממוחשב שפותח על ידי האולפן Media.Vision (אנ') והופץ על ידי Bandai Namco Entertainment (אנ') היפניות. המשחק הופץ ביפן ב-12 במרץ 2015 עבור קונסולות הפלייסטיישן ויטה ופלייסטיישן 4. המשחק מבוסס על הסדרה "דיג'ימון" ומשמש כחלק החמישי בסדרת "Digimon Story". המשחק משמש כהמשך למשחק Super Xros Wars (אנ') משנת 2011. המשחק הופץ בצפון אמריקה ב-2 בפברואר 2016 והפך למשחק הדיג'ימון הראשון ששוחרר בצפון אמריקה לאחר המשחקים "Digimon World Dawn and Dusk (אנ')".

משחק המשך בשם "**Digimon Story: Cyber Sleuth – Hacker's Memory**" הופץ ביפן בשנת 2017 ובצפון אמריקה בשנת 2018. ביולי 2019, שני המשחקים זכו לעיבוד עבור קונסולת הנינטנדו סוויץ' ולמחשב האישי תחת השם "**Digimon Story Cyber Sleuth: Complete Edition**" שאיגד את שני המשחקים כחבילה אחת שלמה.

משחקיות
-------

המשחק הוא משחק תפקידים ממוחשב המשוחק מנקודת מבט של גוף שלישי (השחקן רואה את הדמות מאחורי גבה). השחקן שולט בדמות אנושית שמסוגלת להילחם בעזרת דיג'ימונים, מפלצות דיגיטליות שמקורן ברשת האינטרנט. לכל דיג'ימון יש סוג ואלמנט בו הוא מתמחה. השחקן יכול לבחור באחד משלושה דיג'ימונים בתחילת המשחק: טריירמון, פלמון או האגורומון ובהמשך להשיג דיג'ימונים נוספים עם התקדמות העלילה. המשחק מציג 249 דיג'ימונים (341 כולל משחק ההמשך) אותם השחקן יכול לאמן ולהילחם בעזרתם. 7 מהדיג'ימונים במשחק הוצגו ביחד עם ה-DLC (חבילת הרחבה בתשלום) למשחק ועוד שניים שהם בלעדיים לגרסאות בצפון אמריקה. המשחק מציג גם מערכת בשם "משחק חדש+" לפיה השחקן יכול להתחיל את העלילה מחדש כאשר ברשותו כל הדיג'ימונים, החווה והשדרוגים אותם הוא השיג קודם לכן.

השחקנים תופסים שליטה על דמותו של איבה, נער (או נערה, בהתאם למגדר אותו השחקן בוחר) שגולש באינטרנט עם חבריו. האינטרנט במשחק הוא משוכלל יותר ומציג מציאות רבודה בה הגולשים "נכנסים לרשת" באופן פיזי כאווטארים ומתקשרים אחד עם השני. בעקבות תקרית ברשת שקשורה לדיג'ימונים, השחקן מאבד את גופו הגשמי ובעצם גופו הופך לגוף שמורכב מנתונים דיגיטליים. תכונה זו מאפשרת לשחקן להיכנס לרשת האינטרנט מכל טרמינל שימצא בעולם המשחק ולעבור באופן חופשי בין העולם האמיתי לעולם הדיגיטלי. לאחר התקרית, השחקן הופך לשוליה של חוקרת פרטית בשם קיוקו והשניים מנסים לפתור תעלומה שקשורה לפגיעה באנשים ברשת האינטרנט, תוך שהם פותרים חקירות שונות.

בדומה למשחקי "דיג'ימון" נוספים, הקרבות במשחק הם מבוססי תורות. השחקן יכול להכניס לזירה עד לשלושה דיג'ימונים ולהילחם בעזרתם בדיג'ימונים אחרים. מאמני דיג'ימונים במשחק נקראים "האקרים" והדיג'ימונים במשחק זה נחשבים לתוכנת מחשב שהאקרים נעזרים בה כדי לפרוץ לאתרים או לחשבונות אינטרנט ולגנוב נתונים. השחקן יכול להילחם בהאקרים שונים במהלך המשחק או בדיג'ימונים פראיים. כאשר הקרב מתחיל, תוכנה שיש ברשות השחקן "סורקת" את הדיג'ימון שמוצג בקרב וכאשר השחקן סרק 100% מתוכו (לאחר לחימה באותו הדיג'ימון מספר פעמים), הוא מסוגל לייצר דיג'ימון כזה לעצמו. במהלך הקרבות, השחקן יכול להשתמש בהתקפות רגילות, סקילים ייחודיים שיש לכל דיג'ימון וכן להשתמש בחפצים על מנת לחזק התקפה או הגנה וכן לחדש את נקודות החיים. המשחק מציג מערכת קומבואים כאשר אם יש לשחקן יותר מדיג'ימון אחד בזירה, השניים יכולים לתקוף ביחד באותו התור וליצור מתקפת שרשרת חזקה.

המשחק מציג פיצ'ר בשם "דיג'י-חווה" בעזרתו השחקן מסוגל להשאיר דיג'ימונים שיצר בחווה וירטואלית ולתת להם פקודות שונות. השחקן גם מסוגל לתת לדיג'ימונים בחווה חפצים שונים שישפרו את רמת החברות עם השחקן או התקפה, הגנה, מהירות וכדומה. השחקן יכול לתת לדיג'ימונים בחווה פקודות כלליות: להתאמן, לחקור ולייצר חפצים. כל פקודה נמשכת מספר שעות אמיתיות ובעזרתן השחקן יכול לאמן את הדיג'ימונים ברשותו, לבקש מהם לייצר עבורו חפצים שונים ולחקור את רשת האינטרנט במטרה למצוא רמזים לחקירותיו.

כמו במשחקים אחרים בסדרה, לכל דיג'ימון יש מעין "עץ התפתחויות" והשחקן יכול לפתח דיג'ימון יחיד למספר צורות שונות בהתאם לבחירתו. לעיתים, כדי להתפתח לצורה מסוימת, השחקן צריך למלא אחר דרישות מסוימות. לדוגמה, ישנן התפתחויות שדורשות רמת חברות מסוימת או נתונים התקפיים או הגנתיים מסוימים. השחקן יכול למלא דרישות אלו בעזרת לחימה עם הדיג'ימון שלו או להשאירו בחווה ולהביא לו חפצים שונים.

בניגוד למשחק "פוקימון", השחקן לא יכול באופן אוטומטי להשאיר באמתחתו שישה דיג'ימונים, אלא הוא מוגבל בזיכרון. ככל שהדיג'ימונים שברשותו חזקים ומפותחים יותר, הם יתפסו יותר זיכרון. במהלך המשחק, השחקן יכול להרחיב את הזיכרון שברשותו בעזרת פריטים שונים שהוא מוצא בתיבות בעולם המשחק או דרך פתירת חקירות.

השחקן מסוגל לשוטט ברשת או בעולם האמיתי ובעזרת מילות מפתח לתחקר דמויות שונות במטרה למצוא רמזים לחקירותיו. חלק מהאנשים אותם השחקן יחקור יתגלו כעוינים וירצו להילחם בשחקן בעזרת הדיג'ימונים שלהם, אחרים יינדבו לו מידע בשמחה. עולם המשחק הוא אינו עולם פתוח, אלא מורכב ממפות המוגבלות בגודלן אותן השחקן יכול לחקור בחופשיות ולדבר עם אנשים שנמצאים בהן. ככל שהשחקן מתקדם בעלילת המשחק, מפות חדשות ייפתחו ואיתן גם אפשרויות חדשות.

המשחק Hacker's Memory הוסיף מספר דיג'ימונים חדשים שלא היו זמינים במשחק הקודם ומצבי משחק חדשים, ביניהם קרב 3 על 3 בו המטרה של קאיסוקה (פרוטגוניסט המשחק) ביחד עם עוד שני חברים היא לכבוש כמה שיותר שטח ממפת האויב ולצבור נקודות במטרה לנצח. בנוסף השחקן יכול למצוא ברחבי עולם המשחק קבצים בשם "זכרונות ההאקר" ובעזרתם לגלות יותר מידע על עולם המשחק, הדמויות השונות ועל התופעות שמתרחשות בטוקיו.

עלילה
-----

### Digimon Story: Cyber Sleuth

השחקן שולט בדמותו של טאקומי איבה (או אמי איבה בגרסה הנשית), נער בגיל התיכון שגולש ביחד עם חבריו ברשת האינטרנט, שבעולם זה נקראת "EDEN", המאפשרת לגולשים בעזרת מציאות רבודה להיכנס ישירות לרשת ולנהל שיחה עם אווטארים של משתמשים אחרים. בתחילת המשחק, איבה ועוד שניים מחבריו (הנערה נוקיה והנער אראטה) מקבלים זימון לפגישה עם האקר שמבטיח לכל אחד מהם מתנה. בהגיעם למקום הפגישה, איבה פוגש נער בשם יוגו, האקר ומנהיג קבוצת ההאקרים "זאקסון" שמלמד את איבה איך לשלוט בדיג'ימונים, שבעולם זה הם תוכנות מחשב שמשמשות להאקינג. לאחר שאיבה קיבל דיג'ימון מיוגו, הוא, נוקיה ואראטה מותקפים על ידי דיג'ימון עוצמתי. בעזרתם של שני דיג'ימונים בשם אגומון וגאבומון, אראטה ונוקיה מצליחים לצאת מהרשת ולברוח. בזמן שאיבה עצמו מנסה לברוח, הדיג'ימון לוכד את גופו ואיבה חוזר לעולם האמיתי כשגופו מורכב רק מנתונים דיגיטליים.

לעזרתו של איבה מגיעה חוקרת פרטית בשם קיוקו שמחליטה להעסיק את איבה בתור עוזר במשרד החקירות שלה, תוך מטרה למצוא מה קרה לגופו הגשמי של איבה. בהגיעם למשרד, איבה מגלה שגופו החדש ניחן ביכולת להשתגר ישירות לרשת EDEN דרך טרמינלים שונים בעולם האמיתי. קיוקו ואיבה נעזרים רבות ביכולת זו במהלך חקירותיהם.

במהרה, השניים מגלים שמשתמשים שונים ברשת EDEN נכנסו למצב של תרדמת. כעת, על איבה וקיוקו לגלות מה הגורם לתרדמת של משתמשי EDEN ולעזור לאיבה להחזיר את גופו חזרה לקדמותו.

### Hacker's Memory

עלילת המשחק מתרחשת במקביל לעלילת המשחק הקודם ומתמקדת בדמותו של קאיסוקה אמסאווה, נער שהפרופיל שלו ברשת החברתית נגנב על ידי האקר מסתורי ובעקבות כך, קאיסוקה מופלל בפשע שלא ביצע. כעת, קאיסוקה מצטרף לקבוצת האקרים בשם "Hudie" במטרה לאתר את ההאקר שגנב את הפרופיל שלו ולנקות את עצמו מכל אשמה.

משחק זה מתרחש במקביל לעלילת Cyber Sleuth והשחקנים פוגשים דמויות שהופיעו במשחק הקודם ובכך מקבלים מעין זווית נוספת לאירועים המסתוריים שהתרחשו ביפן. במשחק זה, קאיסוקה הוא שונה מאיבה (גיבור המשחק הקודם) ואין ברשותו גוף שמורכב מנתונים דיגיטליים. במקום זאת, קאיסוקה מסוגל להתחבר לרשת EDEN דרך המחשב בבסיס קבוצת ההאקרים בעזרת משקפי המציאות הרבודה שברשותו. מלבד האפשרות להיכנס לרשת ה-EDEN או לדיג'י-חווה, קאיסוקה מסוגל להיכנס לפורום של הקבוצה ולקבל מגולשים בקשות לעזרה (בדומה לתיקי החקירה שאיבה קיבל במשחק הקודם).

פיתוח
-----

פיתוח המשחק הוכרז לראשונה בדצמבר 2013 על ידי המגזין היפני V Jump (אנ'). קדימון חשיפה שוחרר באותו החודש באתר הרשמי של המשחק. תאריך השחרור הרשמי הופץ בגיליון של חודש ספטמבר 2014 במגזין V Jump. המשחק פותח על ידי האולפן Media.Vision ועיצוב הדמויות נעשה על ידי סוזוהיטו יאסודה (אנ'), האחראי בין היתר על העיצובים למשחק Shin Megami Tensei: Devil Survivor (אנ') ולמאנגה Durarara!! (אנ').

ביקורות
-------

האתר Metacritic העניק לגרסת הפלייסטיישן 4 ציון של 75/100 על סמך 45 ביקורות.

קישורים חיצוניים
----------------

* 

* אתר האינטרנט הרשמי של Digimon Story: Cyber Sleuth
* "Digimon Story: Cyber Sleuth", במסד הנתונים הקולנועיים IMDb (באנגלית)

הערות שוליים
------------

1. ↑  Two More Digimonstory Cybersleuth Game Characters Unveiled, Anime News Network, ‏2023-06-14 (באנגלית)
2. ↑  Digimon Story: Cyber Sleuth Inflitrates the West | Made For Gaming, web.archive.org, ‏2015-09-10
3. ↑  Digimon Story: Cyber Sleuth for PS4 adds New Game Plus, difficulty settings, and cross-save, Gematsu, ‏2015-08-12 (באנגלית אמריקאית)
4. ↑  Digimon Story: Cyber Sleuth Hacker’s Memory announced for PS4, PS Vita, Gematsu, ‏2017-03-18 (באנגלית אמריקאית)
5. ↑  Digimon Story: Cyber Sleuth Complete Edition coming to Switch, PC on October 18 [Update], Gematsu, ‏2019-07-06 (באנגלית אמריקאית)
6. ↑  Digimon Story: Cyber Sleuth Hacker’s Memory Shares More On Its "Other Side" Story, Siliconera, ‏2017-03-21 (באנגלית אמריקאית)
7. ↑  Digimon Story: Cyber Sleuth’s New Game Plus Lets You Keep All Of Your Digimon, Siliconera, ‏2016-02-16 (באנגלית אמריקאית)
8. ↑  Digimon Story: Cyber Sleuth Shows Us A Cute Agumon, Siliconera, ‏2013-12-19 (באנגלית אמריקאית)
9. ↑  Digimon Story: Cyber Sleuth Gets Its First Trailer, Siliconera, ‏2013-12-21 (באנגלית אמריקאית)
10. ↑  Digimon Story: Cyber Sleuth Comes Out In Spring 2015, Siliconera, ‏2014-09-26 (באנגלית אמריקאית)
11. ↑  Digimon Story: Cyber Sleuth Is Being Developed By Valkyria Chronicles III Makers, Siliconera, ‏2014-03-14 (באנגלית אמריקאית)
12. ↑  Digimon Story Cyber Sleuth, Metacritic (באנגלית)